Budyšin (SN/at). „Pola nas maja ludźo mnohich narodnosćow, kulturow a nabožinow swoju domiznu. Naše zhromadne žiwjenje złožuje so na mjezsobnu akceptancu a demokratiske, ciwilizowane mjezsobne wobchadźenje.“ Tak rěka w deklaraciji, kotruž je Budyski wokrjesny sejmik na swojim posedźenju minjenu póndźelu z dwěmaj hłosawzdaćomaj a třomi napřećiwnymi hłosami schwalił. Budyska deklaracija měri so na wokrjesnych radźićelow samych kaž tež na ludnosć we wokrjesu. Wobydlerjo, politikarjo a zarjadnistwo maja so zhromadnje wotewrjenje spřećiwjeć prawicarskemu ekstremizmej, ekstremizmej docyła, njepřećelskosći cuzym napřećo, rasizmej a antisemitizmej. Dwě sadźe we wotrězku „Žana namóc – přećiwo ekstremistiskim a nacionalsocialistiskm myslam“ poćahujetej so na naš lud: „... Pokazuje so runje tak w přesahach na přisłušnikow serbskeho ludu, w skřiwdźenju a wohroženju serbskich sobučłowjekow kaž tež w hanjenju serbskeje kultury ...“
szl_Latn